צבי סהר

**צבי סהר** (נולד ב-8 בינואר 1978) הוא יוצר תיאטרון, במאי ומחזאי ישראלי. החל משנת 2018, משמש כמנהלו האמנותי ובמאי הבית של אנסמבל עיתים מיסודה של רנה ירושלמי. יוצר ומפתח שפת ה-Puppet Cinema המשלבת וידאו, בובנאות, תיאטרון ואמנות פלסטית. זוכה פרס קרן אמריקה-ישראל (2002), והקרן ע"ש ג'ים הנסון (2011 ו-2013).

## ביוגרפיה
סהר החל את דרכו כשחקן תיאטרון ב-2006, במסגרת לימודי משחק בסטודיו לאומנויות התיאטרון מיסודו של יורם לוינשטיין. עם סיום הלימודים, השתתף בהפקות "פריקס" מאת סיגל אבין ובבימויה, ו"שלוש אחיות" בבימויה של רנה ירושלמי.

במקביל, המשיך להשתתף בהפקות של אנסמבל עיתים, ובהן "חלום ליל קיץ" ו"כישוף" (בבימוי יעלי רונן), והחל מ-2008, היה אחראי ליצירתן ועיבודן של הצגות שונות ובהן "ריצ'רד השלישי" בתיאטרון תמונע, ו"הערב: אדיפוס" בתיאטרון הסימטה, שאת שתיהן ביים עודד ליטמן.

ב-2011, נסע סהר לניו יורק, שם פיתח את יסודותיה של שפת התיאטרון שלו, Puppet Cinema, המשלבת הפעלת בובות תוך שימוש בצילום וידאו במעגל סגור, לצד טכניקות רווחות בתיאטרון ובאמנות הפלסטית.

הוא השתתף בתוכנית PuppetLab של תיאטרון St. Ann's Warehouse וזכה לתמיכת הקרן ע"ש ג'ים הנסון שנתיים ברציפות, שבמהלכן העלה את "Planet Egg", הצגה שעמה הופיע ברחבי ארצות הברית.

ב-2014, יצר סהר את ההצגה "הדרך לעין חרוד", עיבוד בימתי לספרו של עמוס קינן, אשר עלתה בבכורה ב-BAM בניו יורק, בשיתוף פעולה עם הזירה הבינתחומית. ההצגה זכתה להצלחה ביקורתית בארץ ומחוצה לה וממשיכה להציג עד היום.

בשנים 2015–2016, שימש סהר כמרצה אורח בבית הספר לתיאטרון, מחול ואמנות מיצג של אוניברסיטת מרילנד בארצות הברית, ועבד עם סטודנטים על מקבץ סיפורים קצרים מאת אתגר קרת כ"חומר גלם" תיאטרוני. בהשראת התהליך, ביים את ההצגה "פתאום דפיקה בדלת" שעלתה בתיאטרון הקאמרי ב-2017, ואף היא מבוססת על סיפורים קצרים מאת קרת. במקביל, עלתה בבימויו ההצגה "גוליבר", עיבוד לספרו של ג'ונתן סוויפט, בזירה הבינתחומית בירושלים.

### ניהול אמנותי של אנסמבל עיתים
ב-2018, הוזמן סמל על ידי רנה ירושלמי ונעם סמל, מנכ"ל התיאטרון הקאמרי, להמשיך את מורשתה של ירושלמי, ומאז הוא משמש כמנהלו האומנותי של האנסמבל. באותה שנה, ביים במסגרת האנסמבל את ההצגה "מסע בין חלמונים", המבוססת על Planet Egg. האנסמבל העלה את ההצגה ברחבי העולם.

ב-2019, העלה האנסמבל בכורה של "מתיא" בפסטיבל ישראל. ההצגה נוצרה בהשראת הספר "המלך מתיא הראשון", מאת יאנוש קורצ'אק.

ב-2020, במסגרת שיתוף פעולה עם ארכיון גנזים של אגודת הסופרים שבבית אריאלה, הוביל את פרויקט "גנוזים" אותו גם ניהל אומנותית עם ענת ספרן. מתוך אוספי המכון נבחרו עשרות מכתבים שהפכו חומר גלם ליצירות חדשות. בפרויקט השתתפו דרור קרן, מאור כהן, מרים זהר, ויקטוריה חנה, יצחק חזקיה, רן אלמליח (כנסיית השכל) ועוד. בנוסף, כחלק אחר של הפרויקט, ב-2021 הוזמנה המחזאית והבמאית דניאל כהן לוי לביים את ההצגה "הארכיבאית", תגובה אומנותית לארכיון בכללותו.

ב-2021, עלתה בישראל בכורה דיגיטלית (עקב מגפת הקורונה) של הצגת הילדים "המפץ הגדול", קופרודוקציה עם תיאטרון הבובות הליטאי Klaipėda.

ב-2022 עלתה ההצגה "צעד – תמונות מחיי המין האנושי", בהשראת ספרו רב המכר של יובל נח הררי, "קיצור תולדות האנושות".

ב-2025, עלו ארבע הצגות נוספות שביים: המופעים "אמסטרדם" (בהפקת סמינר הקיבוצים) ו"מכתבים לחייל בחזית" (בהפקת אנסמבל עיתים) מאת המחזאית מאיה ערד יסעור, וההצגות "המבצר האחרון" (בהזמנת מוזיאון ישראל, עלתה בבכורה במסגרת חגיגות 60 שנה למוזיאון) ו"על עלה ועל אלונה" (עלתה בבכורה בפסטיבל חיפה להצגות ילדים וזכתה בפרסים להצגה הטובה ביותר, בימוי, עיצוב, עיצוב מוזיקה והפעלת בובות).

## הצגות בבימויו

## ראו גם
* אנסמבל עיתים

## קישורים חיצוניים
* אתר אנסמבל עיתים
* אתר PuppetCinema
* ראיון עם איתי מאוטנר בתכנית "המכולה" (דקה 8:20 עד 12:45) בערוץ כאן 11
* ביקורת על המופע "הדרך לעין חרוד" מאת אופיר הלל במקור ראשון
* ביקורת על המופע "הדרך לעין חרוד" ב-New York Times
* 
* 
* 

## הערות שוליים

קטגוריה:במאי תיאטרון ישראלים
קטגוריה:מחזאים ישראלים
קטגוריה:ישראלים שנולדו ב-1978